Prominent bitcoin-udvikler: Bitcoin er et forfejlet eksperiment

Bitcoin-teknologien er på randen af kollaps, mener Bitcoin-udvikler Mike Hearn, der nu dropper den digitale valuta.

Bitcoin-valutaen er et eksperiment, der har slået fejl.

Sådan lyder beskeden fra den prominent Bitcoin-udvikler Mike Hearn i et blogindlæg på medium.

»Det fundamentale er i stykker, og hvad end der sker med prisen på kort sigt, så bør den på lang sigt falde nedad. Jeg vil ikke længere deltage i Bitcoin-udvikling og har solgt alle mine mønter,« skriver Mike Hearn om sin beslutning.

Udvikleren forlod for fem år siden et job hos Google for at arbejde på Bitcoin-teknologien. I interview og til konferencer har Mike Hearn understreget, at Bitcoin-valutaen var et eksperiment, der kunne fejle.

Og det har det nu gjort, mener han.

»Netværket er på randen af teknisk kollaps,« lyder det blandt andet i teksten.

Årsagen er ifølge Mike Hearn, at man nægter at udvide den såkaldte block size-kapacitet, som begrænser, hvor mange transaktioner, der kan gennemføres på et givent tidspunkt.

Resultatet er, at det kan tage alt mellem 1 time eller 14 timer at gennemgøre en overførsel - noget som også er blevet bemærket af firmaet ProHashing, der bruger Bitcoins.

»Det er latterligt, at mennesker rent faktisk skriver indlæg på reddit, hvor de påstår, at der ikke er en krise,« lyder det i en opdatering fra selskabet.

I stedet for at være decentral valuta er Bitcoin-teknologien nu styret af en lille gruppe kinesiske Bitcoin-miners, der ikke vil udvide blockchainen, mener Mike Hearn. Ifølge den nu tidligere Bitcoin-udvikler ønsker kineserne ikke, at valutaen bliver alt for populær. Det ville gøre den umulig at ‘mine’ gennem den kinesiske firewall, der gør landets internet gumpetungt, forklarer han.